JUHTKIRI: Tööd on, aga kõik ei leia seda üles - Arvamus - Saarte Hääl
JUHTKIRI: Tööd on, aga kõik ei leia seda üles
Töötukassa andmeil oli juuni lõpus Saare maakonnas töötuna arvel 527 inimest ehk 11 võrra rohkem kui maikuu viimasel päeval.
Statistiliselt on meie maakond koos Hiiumaaga kõige madalama töötuse protsendiga Eestis, mille üle saab ju ainult rõõmu tunda. Samas on olukord selline, et need pooltuhat kätepaari kuluks kohalikul tööturul kohe marjaks ära.
Suvekuudel lisandub meil sadu hooajalisi töökohti, aga nende kõrval otsivad ettevõtted aina pingsamalt inimesi ka aastaringsetele ametikohtadele.
Selles mõttes on olukord paradoksaalne, et ühelt poolt räägitakse meil tööjõupuudusest ja ometigi on töötukassas ametlikult arvel sadu töötuid. Ehk siis tööd on, aga sobivad töökäed ei leia seda üles või neid sobivaid meil lihtsalt pole.
Igasuguste kutseoskusteta ja kesise haridusega inimest arstina tööle panna ei saa, nii nagu ei saa ka kõrgelt koolitatud tohtrit panna alampalgaga mõnda lihtsamasse ametisse. Või saab küll, aga sellest ei tule mitte head nahka.